Vendsyssel Friskole sætter i dag fokus på skellet mellem rig og fattig, når de arrangerer en dag om børnearbejde.

Er du rig eller er du fattig? Det spørgsmål får eleverne på Vendsyssel Friskole i dag besvaret via lodtrækning. Herefter får de heldige - de rige - lov til at modtage undervisning om børnearbejderes forhold, mens de fattige skal samle skrald. Målet er, at eleverne får et indblik i, hvordan det er at være børnearbejder. Og samtidig fungerer det som optakt til Red Barnets årlige landsindsamling, der i år finder sted den 2. september. Her bliver der samlet penge ind til børnearbejdere i Bangladesh, hvor der officielt er mere end syv millioner børnearbejdere. De 39 tilmeldte elever skal være rig eller fattig fra klokken 8 til 13.